עיר פדרלית

עיר פדרלית (גרמנית Bundesstadt) הוא תוארן הרשמי של בון בגרמניה, של ברן בשווייץ ושל מוסקבה, סנקט פטרבורג וסבסטופול ברוסיה. משמעות הביטוי בהקשריו השונים היא כדלקמן:
בון - ב-26 באפריל 1994, כאשר בון חדלה מלשמש כבירת גרמניה, וברלין זכתה בתואר הבירה (Bundeshauptstadt - "עיר הבירה הפדרלית") במקומה, הוענק לראשונה התואר "עיר פדרלית" שנועד להצביע על כך שחלק ממשרדי הממשלה, משכנו החליפי של הבונדסראט (אספת המדינות) ומעונו הרשמי המשני של נשיא גרמניה נותרו בה. 
ברן - חוקת שווייץ לא קבעה בירה למדינה, וה"עיר הפדרלית" הוא תוארה הרשמי של ברן, מקום מושבן של רוב רשויות השלטון הפדרליות מאז 1848.
מבין 83 הסובייקטים הפדרליים של רוסיה מוגדרות מוסקבה וסנקט פטרבורג כערים פדרליות, אולם הגדרה זו אינה נושאת עימה סמכויות של עיר בירה. אף שמוסקבה היא אכן בירת רוסיה, מתחלקים מוסדות השלטון ברוסיה בין שתי הערים. סבסטופול שבחצי האי קרים נחשבת גם היא לעיר פדרלית. 
בעבר שימש המושג גם כתוארה של וושינגטון בירת ארצות הברית.